Byretten i Aalborg får i løbet af få måneder sikkerhedskontrol ved indgangen. Det sker som en del af et forsøg, hvor der skal indføres sikkerhedskontrol ved fem større danske byretter. - Der har længe været et ønske fra domstolene om at få sikkerhedskontrol, og det her er helt bestemt noget, vi må støtte op om, siger retspræsident ved Retten i Aalborg, Christian Lundblad. Forsøget med sikkerhedskontrol udspringer af en episode ved fogedretten i København i september, hvor en mand blev dræbt og en blev såret. Så galt er det heldigvis ikke gået i Aalborg, men alligevel hilser Christian Lundblad beslutningen om mere sikkerhed velkommen. - Vores fogeder er også blevet truet, så der har været episoder. Desuden har Aalborg banderne, altså Bandidos, Hells Angels og indvandrerbander, så det er et godt tiltag, siger retspræsidenten.
Som en af fem danske retsbygninger får byretten i Aalborg sikkerhedskontrol som en del af en forsøgsordning.